b'\n_START_ARTICLE_\nRicky Davis\n_START_SECTION_\nNBA karijera\n_START_PARAGRAPH_\nIzabran je kao 21. izbor NBA drafta 1998. od strane Charlotte Hornetsa. Nakon dvije odigrane sezone u dresu Hornetsa, Davis je, kao dio velike zamjene, 1. kolovoza 2000., mijenjan u Miami Heat. Zbog ozljede zgloba, Davis je te sezone, za Miami, odigrao tek sedam utakmice. 26. listopada 2001. Davis je mijenjan u Cleveland Cavalierse, a samo godinu dana kasnije potpisao je novi \xc5\xa1estogodi\xc5\xa1nji ugovor s Cavsima. Me\xc4\x91utim nije sve bilo tako sjajno. Mo\xc5\xbeda i najnepromi\xc5\xa1ljenija odluka u Davisovoj karijeri zbila se 16. o\xc5\xbeujka 2003. kada je Davis izveo najsebi\xc4\x8dniji potez u povijesti NBA lige. Naime, u utakmici sa Utah Jazzima, Cavsi su vodili rezultatom 120:95, kada je, nekoliko sekundi prije kraja utakmice, Davis dobio loptu te krenuo i \xc5\xa1utirao na svoj ko\xc5\xa1 kako bi sakupio jo\xc5\xa1 jedan skok i ostvario triple-double. Nakon tog nesportskog \xc4\x8dina igra\xc4\x8d Utah Jazza, DeShawn Stevenson, te\xc5\xa1ko je faulirao Davisa. Skok mu se nije priznao jer poku\xc5\xa1aj \xc5\xa1uta na svoj ko\xc5\xa1 se ne ubraja kao skok, te je Davis bio nov\xc4\x8dano ka\xc5\xbenjen od strane kluba, \xc5\xa1to je ubrzo dovelo do nove zamjene. 15. prosinca 2003., Davis je mijenjan u Boston Celticse zajedno s Chrisom Mihmom, Michaelom Stewartom i izborom drugog kruga na draftu u zamjenu za Tonya Battiea, Erica Williamsa i Kedricka Browna. Nakon zamjene, navija\xc4\x8di Celticsa pobunili se oko zamjene zbog Davisove reputacije sebi\xc4\x8dnog igra\xc4\x8da, ali je s vremenom Davis postao ljubitelj navija\xc4\x8da. U dresu Celticsa, Davis je igrao na poziciji bek \xc5\xa1utera, po potrebi i na poziciji niskog krila te je u tri odigrane sezone ostvario sjajne brojke._NEWLINE_26. sije\xc4\x8dnja 2006. Davis je mijenjan u Minnesota Timberwolvese zajedno s Markom Blountom, Marcusom Banksom, Justinom Reedom i dva budu\xc4\x87a izbora drugog kruga na draftu u zamjenu za Wallya Szczerbiaka, Michaela Olowokandia, Dwyanea Jonesa i budu\xc4\x87i izbor prvog kruga na draftu. 24. listopada 2007. Davis je ponovno mijenjan, ovaj puta u Miami Heat. Zajedno s Davisom, putem Miamia, oti\xc5\xa1ao je Mark Blount, a u redove Minnesote pre\xc5\xa1li su Antoine Walker, Michael Doleac, Wayne Simien i budu\xc4\x87i izbor prvog kruga na draftu. 28. srpnja 2008. Davis je, kao slobodan igra\xc4\x8d, potpisao vi\xc5\xa1egodi\xc5\xa1nji ugovor za Los Angeles Clipperse. 16. velja\xc4\x8de 2010., Davis je otpu\xc5\xa1ten iz kluba zbog dolaska novih igra\xc4\x8da. 1. o\xc5\xbeujka 2010., Davis se odlu\xc4\x8dio oku\xc5\xa1ati u Europi te je potpisao za turskog prvoliga\xc5\xa1a T\xc3\xbcrk Telekoma.'